REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/299-18

15. decembar 2018. godine

B e o g r a d

ZAPISNIK

33. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 26. NOVEMBRA 2018. GODINE

Sednica je počela u 11 časova i 52 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Stanislava Janošević, Studenka Kovačević, Zoran Bojanić, Snežana R. Petrović, Ana Čarapić, Tomislav Ljubenović, Gorica Gajić, Vojislav Vujić.

Sednici su prisustvovali zamenici članova Odbora: Milimir Vujadinović (zamenik člana Odbora Jelene Mijatović) i Snežana Paunović (zamenik člana Odbora Novice Tončeva).

Sednici nisu prisustvovali članovi Odbora: Branislav Mihajlović, Dejan Nikolić, Vladimir Marinković, Ivan Kostić i Zdravko Stanković, niti njihovi zamenici.

Sednici su, na poziv predsednika, prisustvovali iz Ministarstva finansija: Slavica Savičić, državni sekretar i Darko Komnenić, v.d. pomoćnika ministra; iz Ministarstva privrede: Dušan Vučković i Dragan Ugrčić, pomoćnici ministra, Ljiljana Banović, pomoćnik direktora za pravne poslove u Agenciji za licenciranje stečajnih upravnika, Sanja Popović, rukovodilac Odeljenja u Razvojnoj agenciji Srbije i Višnja Šundić, pravni savetnik za implementaciju strateških ulaganja; iz Ministarstva rudarstva i energetike: mr Mirjana Filipović, državni sekretar i Olga Antić Miočinović, viši savetnik; i, iz Ministarstva trgovine, turizma i telekomunikacija: Renata Pindžo, pomoćnik ministra, i Milan Dobrijević, i Svetlana Stojković, načelnici Odeljenja.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o budžetu Republike Srbije za 2019. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija, koji je podnela Vlada (broj 400-3601/18 od 23. novembra 2018. godine);
2. Razmatranje Predloga zakona o izmeni i dopunama Zakona o privrednim društvima, koji je podnela Vlada (broj 023-3526/18 od 19. novembra 2018. godine);
3. Razmatranje Predloga zakona o izmenama i dopunama Zakona o stečaju, koji je podnela Vlada (broj 422-3447/18 od 9. novembra 2018. godine);
4. Razmatranje Predloga zakona o izmenama i dopunama Zakona o ulaganjima, koji je podnela Vlada (broj 011-3604/18 od 23. novembra 2018. godine);
5. Razmatranje Predloga zakona o sticanju prava svojine na zemljištu, objektima i vodovima Rudarsko-topioničarskog basena RTB Bor d.o.o, Bor, koji je podnela Vlada (broj 011-3566/18 od 21. novembra 2018. godine);
6. Razmatranje Predloga zakona o izmenama i dopunama Zakona o utvrđivanju javnog interesa i posebnim postupcima eksproprijacije i pribavljanja dokumentacije radi realizacije izgradnje sistema za transport prirodnog gasa „Južni tok“, koji je podnela Vlada (broj 011-3616/18 od 23. novembra 2018. godine);
7. Razno.

Pre razmatranja tačaka utvrđenog dnevnog reda, Odbor je većinom glasova usvojio zapisnike 31. i 32. sednice Odbora.

Prva tačka dnevnog reda - **Predlog zakona o budžetu Republike Srbije za 2019. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija**

Odbor je razmotrio Predlog zakona o budžetu Republike Srbije za 2018. godinu u skladu sa svojim delokrugom i, na osnovu člana 173. Stav 1. Poslovnika Narodne skupštine, podneo izveštaj Odboru za finansije, republički budžet i kontrolu trošenja javnih sredstava.

Slavica Savičić, državni sekretar u Ministarstvu finansija, istakla je da su u budžetu za 2019. godinu predviđeni ukupni prihodi od 1 246,2 milijarde dinara i rashodi u visini 1 269,1 milijarda dinara, što je planirani deficit od 22,9 milijardi dinara, odnosno 0,4% BDP-a. Projekcija prihoda je konzervativna, projektovan je realni rast BDP od 3,5%. Okosnicu budžetske i fiskalne politike u narednoj godini čine mere rasterećenja privrede, podsticaji privrednog rasta i zapošljavanja, i napuštanje tzv. kriznih mera, koje su bile na snazi u okviru programa fiskalne konsolidacije. Predlogom zakona o budžetu za 2019. godinu, za rad Ministarstva privrede je opredeljen iznos od 35 milijardi 866 miliona 949 hiljada dinara, što je smanjenje od 3 milijarde 977 miliona 297 hiljada dinara, odnosno 9,9% u odnosu na budžet za 2018. godinu. Smanjenje se odnosi na zajam za mala i srednja preduzeća koji se, po dinamici povlačenja sredstava, završava. Najznačajnija planirana izdvajanja su ulaganja od posebnog značaja, za podsticaje investitorima, u iznosu od 14 milijardi 804 miliona dinara, podrška razvoju preduzetništva u iznosu od milijardu i 700 miliona dinara, i podrška razvoju lokalne i regionale infrastrukture u iznosu od milijardu i 334 miliona dinara. Za rad Ministarstva rudarstva i energetike opredeljen je iznos od 12 milijardi i 125 miliona dinara, što predstavlja povećanje od 359 miliona dinara u odnosu na 2018. godinu, odnosno oko 3%. Za subvencije za energetski ugroženog kupca planirano je milijardu i 320 miliona dinara, za subvencije za „JP Resavica“ planirano je 5 milijardi i 51 milion dinara, za formiranje i održavanje obaveznih rezervi nafte i njenih derivata i prirodnog gasa planirano je 4 milijarde 358 miliona dinara. Za rad Ministarstva trgovine, turizma i telekomunikacija opredeljen je iznos od 5 milijardi i 621 milion dinara, što predstavlja povećanje od milijardu i 116 miliona dinara u odnosu na 2018. godinu, tj. 24,8%. Najznačajnije stavke su subvencije u oblasti turizma u iznosu milijardu 270 miliona, za izgradnju „Gondole“ u Beogradu u iznosu od 862 miliona, razvoj informaciono-komunikacione infrastrukture u osnovnim i srednjim školama u iznosu od 381 milion dinara.

Dragan Ugrčić, pomoćnik ministra privrede, istakao je da je deo budžeta koji se odnosi na Mnistarstvo privrede usaglašen sa trenutnim stanjem u smislu privrednih kretanja. Smanjuje se podrška preduzećima u postupku privatizacije, a povećavaju se određena sredstva za mala i srednja preduzeća i za start up.

Mr Mirjana Filipović, državni sekretar u Ministarstvu rudarstva i energetike, istakla je da je Ministarstvo tražilo povećanje sredstava namenjenih za zaštitu energetski ugroženog kupca. Besplatni kilovat časovi električne energije i određene količine gasa u zimskom periodu za najugroženije stanovnike Republike Srbije su politika koju Vlada i Ministarstvo sprovode poslednjih nekoliko godina. Sve aktivnosti se sprovode u skladu sa Zakonom o energetici. Kalkulacije potreba su izvršene u saradnji sa Svetskom bankom u prethodnom periodu. Jedna od stavki u razdelu Ministarstva rudarstva i energetike su sredstva za formiranje obaveznih rezervi energenata, što je neophodna obaveza za otvaranje Poglavlja 15. U budžetu za narednu godinu, pored nabavke energenata, planirana su i sredstva za izgradnju kapaciteta za skladištenje energenata, u skladu sa akcionim planovima Ministarstva.

Renata Pindžo, pomoćnik ministra trgovine, turizma i telekomunikacija, istakla je da ukupni budžet Ministarstva trgovine, turizma i telekomunikacija iznosi 5 milijardi 621 milion 618 hiljada dinara. Oko 72% budžeta se odnosi na turizam i telekomunikacije. Za razvoj turizma su predviđena sredstva za 100 000 vaučera, za građane koji će ostvariti pravo na subvencionisani godišnji odmor u Republici Srbiji. Nastavlja se sa programom podsticaja domaćih turističkih agencija za organizovano dovođenje stranih turista u Republike Srbiju, kao i projekat izgradnje i unapređenja turističke infrastrukture, za koji je predviđeno 800 miliona dinara u budžetu. Istakla je da sredstva izdvojena za turizam predstavljaju investiciju a ne trošak, i ocenila da je važno što je Vlada Republike Srbije to prepoznala. Rast turizma i deviznog priliva u ovoj godini je između 12% i 15%, što govori da je turizam izuzetno perspektivna privredna grana.

U diskusiji, narodni poslanici su izneli stavove i mišljenja i dali predloge i sugestije.

Istaknuto je da je Predlog zakona o budžetu za 2019. godinu najvažnija tačka dnevnog reda tekuće sednice Narodne skupštine, jer se ovaj zakon reflektuje na sve segmente života. Sama priprema budžeta je obiman i kompleksan posao na svim nivoima vlasti. Izneto je mišljenje da je narodnim poslanicima potrebno dosta vremena za analizu i temeljnu raspravu i iznet predlog da se za raspravu o budžetu na sednicama odbora odvoji više vremena. Ocenjeno je da je dobro što su povećana sredstva za razvoj malih i srednjih preduzeća i za zaštitu energetski ugroženog kupca, ali je izneta zamerka da je dva dana nedovoljno za raspravu o ostalim aproprijacijama.

Izneto je mišljenje da je delokrug rada Odbora veoma širok, tri noseća ministarstva su u nadležnosti Odbora i finansijki rezultati njihovog rada se odražavaju na ukupan standard građana. Ocenjeno je da je u pripremu budžeta uložen veliki rad, da su poštovana načela opreznosti, ekonomičnosti i racionalnog planiranja i izneto uverenje da će rezultati biti i bolji u odnosu na plan koji je predmet načelne rasprave. Odbor će tokom 2019. godine kroz razmatranje tromesečnih informacija o radu ministarstava pratititi realizaciju planiranih aktivnosti.

U diskusiji su učestvovali Snežana B. Petrović, Gorica Gajić i mr Mirjana Filipović.

Odbor je, u skladu sa članom 173. stav 2. Poslovnika Narodne skupštine, odlučio većinom glasova da predloži Odboru za finansije, republički budžet i kontrolu trošenja javnih sredstava da prihvati Predlog zakona o budžetu Republike Srbije za 2018. godinu, Razdeo 21– Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija.

Za izvestioca Odbora na sednici Odbora za finansije, republički budžet i kontrolu trošenja javnih sredstava određena je Snežana B. Petrović, predsednik Odbora.

Druga tačka dnevnog reda **-** **Predlog zakona o izmeni i dopunama Zakona o privrednim društvima**

Odbor je razmotrio Predlog zakona o izmeni i dopunama Zakona o privrednim društvima, u načelu i podneo izveštaj Narodnoj skupštini.

U uvodnim napomenama, Dušan Vučković, pomoćnik ministra privrede, istakao je da je Vlada 21. juna 2018. godine usvojila novi program za za unapređenje pozicije Srbije na listi Svetske banke ,,Doing business list“, za period 2018./2019. godine. Programom i Akcionim planom predviđene su mere koje će poboljšati rejting Republike Srbije na ,,Doing business list“. Zajednička grupa za unapređenje pozicije, koja prati realizaciju Akionog plana, iznela je uverenje da će izmene Zakona o privrednim društvima, donete u junu 2018. godine unaprediti poziciju Srbije za 8 do 9 mesta. Tada je usvojen najveći broj preporuka i mera sa tada važeće akcione liste. Predlog zakona se odnosi na još tri preporuke predviđene Akcionim planom za 2018. i 2019. godinu. Jedna se tiče upotrebe pečata. Eliminisanje pečata u poslovanju privrednih društava bilo je nužno da se proces pojasni i precizira. Veoma su važne izmene koje se odnose na povećanje odgovornosti zakonskih zastupnika, direktora društava i prokurista kada je u pitanju zaključivanje pravnih poslova sa ličnim interesom i povećanje transparentnosti podataka o ranijem zaposlenju, funkcijama koje su obavljali članovi odbora direktora i nadzornih odbora u javnim akcionarskim društvima, kao i funkcija koje obavljaju u drugim privrednim društvima. Jedan deo izmena se odnosi na stvaranje preduslova da se učini efikasnijim zaključivanje ugovara o javno privatnom partnerstvu i zaključivanje direktnih ugovora o raspolaganju imovinom velike vrednosti, jer se u narednom periodu očekuje veći broj ugovora u kojima će učestvovati Republika Srbija. Podiže se nivo odgovornosti direktora i svih članova nadzornog odbora kada je u pitanju zaključivanje pravnog posla s ličnim interesom. Bez obzira da li društvo ili član društva podnosi tužbu sudu za poništaj pravnog posla i za naknadu štete od lica koje nije dobilo odobrenje za zaključenje pravnog posla u kojima je učestvovao direktor, zakonski zastupnik, prokurista ili član nadzornog odbora, a takav pravni posao bude zaključen, uvodi se mogućnost poništaja. Čak i kada je odobren pravni posao, a društvo ne dobije sve relevantne informacije i bitne elemente pravnog posla, ukoliko sud donese presudu kojom će poništiti pravni posao, odnosno dosuditi naknadu štete, obavezno se izriče i mera zabrane obavljanja funkcije u roku od godinu dana, ukoliko je u pitanju lični interes. Sa stanovišta unapređenja položaja manjinskih akcionara, bitno je da, za članove odbora direktora javnih akcionarskih društva, mora tačno da se zna ko su ljudi koji obavljaju visoke menadžerske funkcije u javnom akcionarskom društvu, kog su zanimanja, koje im je bilo prethodno zaposlenje i da li obavljaju funkcije u drugim privrednim društvima. Kada skupština javnog akcionarskog društva jednom odobri ugovor o javno privatnom partnerstvu, odnosno koncesiji, sa elementima raspolaganja imovinom velike vrednosti, ukoliko dolazi do izmena takvog ugovora, a ne menja se predmet koncesije, naknada i rok, nema potrebe da se skupština društva ponovo izjašnjava. Takođe, kada se zaključuju direktni ugovori kod koncesije u toku realizacije javnog ugovora, koji se tiču odnosa između privatnog partnera i njegovih finansijera, ako je odobren javni ugovor, nije potrebno da se izjašnjava skupština društva.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmeni i dopunama Zakona o privrednim društvima, u načelu.

Za izvestioca Odbora na sednici Narodne skupštine određena je Snežana B. Petrović, predsednik Odbora.

Treća tačka dnevnog reda- **Predlog zakona o izmenama i dopunama Zakona o stečaju**

Odbor je razmotrio Predlog zakona o izmenama i dopunama Zakona o izmenama i dopunama Zakona o stečaju, u načelu i podneo izveštaj Narodnoj skupštini.

U uvodnim napomenama, Dragan Ugrčić, pomoćnik ministra privrede, ukazao je da je cilj izmena Zakona o stečaju usklađivanje pojedinih odredaba zakona radi unapređenja pozicije Srbije na listi Svetske banke ,,Doing business list“. Ključne izmene su vezane za povećanje transparentnosti podataka i rezmene informacije između stečajnog upravnika i poverilaca, uspostavljanje dodatnih mogućnosti da svi poverioci učestvuju u izboru stečajnog upravnika, prilikom predlaganja stečajnog postupka, tako i nakon imenovanja stečajnog upravnika, putem davanja saglasnosti skupštine poverilaca na izbor odnosno imenovanje stečajnog upravnika i stvaranje pravnog okvira za određivanje visine predujma i omogućavanje svim poveriocima bez obzira na visinu potraživanja da mogu da podnesu planove reorganizacije.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o stečaju, u načelu.

Za izvestioca Odbora na sednici Narodne skupštine određena je Snežana B. Petrović, predsednik Odbora.

Četvrta tačka dnevnog reda - **Predlog zakona o izmenama i dopunama Zakona o ulaganjima**

Odbor je razmotrio Predlog zakona o izmenama i dopunama Zakona o ulaganjima, u načelu i podneo izveštaj Narodnoj skupštini.

U uvodnim napomenama, Sanja Popović, rukovodilac Odeljenja u Razvojnoj agenciji Srbije, istakla je da je cilj izmena stvaranje jasnog i efikasnog institucionalnog okvira i poboljšanje pozicije RS na Doing business listi. Najveći deo predloženih izmena Zakona se odnosi na usklađivanje, odnosno brisanje odredaba koje su objašnjene odnosno uvedene u sistemskim zakonima, pre svega u Zakonu o opštem upravnom postupku, Zakonu o lokalnoj samoupravi, Zakonu o upravnoj inspekciji, Zakonu o zaštiti poslovne tajne i drugim relevantnim zakonima. Na osnovu predloženih izmena, trebalo bi da se stvori jasniji institucionalni okvir vezano za donošenje više različitih šema državne pomoći. Definiše da svaki davalac državne pomoći može doneti svoju šemu državne pomoći u skladu sa pravilima za dodelu državne pomoći definisanim Zakonom o kontroli državne pomoći i Uredbom o pravilima i kriterijumima za dodelu državne pomoći. Izjednačavaju se domaći i strani ulagači u pogledu carinskih povlastica. Donošenje više različitih šema državne pomoći doprineće i smanjenju nezaposlenosti.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o ulaganjima, u načelu.

Za izvestioca Odbora na sednici Narodne skupštine određena je Snežana B. Petrović, predsednik Odbora.

Peta tačka dnevnog reda - **Predlog zakona o sticanju prava svojine na zemljištu, objektima i vodovima Rudarsko-topioničarskog basena RTB Bor d.o.o, Bor**

Odbor je razmotrio Predlog zakona o izmenama i dopunama Zakona o sticanju prava svojine na zemljištu, objektima i vodovima Rudarsko-topioničarskog basena RTB Bor d.o.o, Bor, u načelu i podneo izveštaj Narodnoj skupštini.

U uvodnim napomenama, Dragan Ugrčić, pomoćnik ministra privrede, ukazao je da se Predlogom zakona uređuju procedure i uslovi i način na koji „RTB Bor“ stiče pravo svojine na zemljištu, na objektima koji si izgrađeni na tom zemljištu, kao i na zemljištu bez izgrađenih objekata. Predlogom zakona se dalje uređuju uslovi kao i način stricanja prava svojine „RTB Bora“ na vodovima. Jedan od razloga za predlaganja ovog zakona jeste potreba da se uradi status objekata i zemljišta „RTB Bor“ na način svojstven samoj svrsi objekata. Potpisan je ugovor o strateškom partnerstvu. Da bi se uspešno okončao postupak privatizacije „Rudarsko Topioničarskog Basena Bor“, neophodno je da se uredi imovinsko pravno stanje.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o sticanju prava svojine na zemljištu, objektima i vodovima Rudarsko-topioničarskog basena RTB Bor d.o.o, Bor, u načelu.

Za izvestioca Odbora na sednici Narodne skupštine određena je Snežana B. Petrović, predsednik Odbora.

Šesta tačka dnevnog reda- **Predlog zakona o izmenama i dopunama Zakona o utvrđivanju javnog interesa i posebnim postupcima eksproprijacije i pribavljanja dokumentacije radi realizacije izgradnje sistema za transport prirodnog gasa „Južni tok“**

Odbor je razmotrio Predlog zakona o izmenama i dopunama Zakona o utvrđivanju javnog interesa i posebnim postupcima eksproprijacije i pribavljanja dokumentacije radi realizacije izgradnje sistema za transport prirodnog gasa „Južni tok“a, u načelu i podneo izveštaj Narodnoj skupštini.

U uvodnim napomenama, mr Mirjana Filipović, državni sekretar u Ministarstvu rudarstva i energetike, istakla je da se izmene i dopune Zakona odnose na nastavak projekta iz 2014. godine. Projekat „Južni tok“ u međuvremenu je zaustavljen, ali je sada ponovo aktuelan. Izmenama i dopunama Zakona aktivira se sve što je urađeno u prethodnom periodu da se projekat realizuje. Projekat se više neće zvati „Južni tok“, već „Magistralni gasovod od granice Bugarske preko Srbije do granice Mađarske“. Neophodno je da se sva zakonska rešenja za imovinsko pravnu eksproprijaciju i ostali elementi koji su doneti u prethodnom periodu iskoriste za realizaciju novog projekta. Projekat je usklađen sa Trećim paketom direktiva Evropske unije u oblasti energetike.

U raspravi je postavljeno je pitanje da li je preuranjeno utvrđivanje javnog interesa i eksproprijacija zemljišta na trasi gasovoda, odnosno da li je izvesno da će gasovod „Južni tok“ proći kroz našu zemlju, imajući u vidu da je za proces eksproprijacije potrebno mnogo novca.

U odgovoru na postavljeno pitanje, mr Mirjana Filipović je istakla da su sve aktivnosti usklađene sa određenim rokovima, a radi se o strateškom projektu diversifikacije snabdevanja gasom za Republiku Srbiju. Poznato je da kada se krene u eksproprijaciju uvek ima problema, tako da donošenje zakona nije preuranjeno, već je neophodna aktivnost.

U diskusiji su učestvovale Gorica Gajić i mr Mirjana Filipović.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o utvrđivanju javnog interesa i posebnim postupcima eksproprijacije i pribavljanja dokumentacije radi realizacije izgradnje sistema za transport prirodnog gasa „Južni tok“, u načelu.

Za izvestioca Odbora na sednici Narodne skupštine određena je Snežana B. Petrović, predsednik Odbora.

Sedma tačka dnevnog reda- **Razno**

U okviru ove tačke dnevnog reda nije bilo predloga, pitanja ni diskusije.

Sednica je zaključena u 12 časova i 40 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

|  |  |
| --- | --- |
| SEKRETAR  Aleksandra Balać | PREDSEDNIK  Snežana B. Petrović |